Vagyonbiztosítás

Vagyonbiztosításnak minősül mindazon biztosító által kötött szerződés, amelyben a biztosító a biztosított személy valamely vagyoni érdekének sérelme esetére szóló szolgáltatás nyújtását vállalja (nem tartozik ide a felelősségbiztosítás).

A vagyonbiztosítási ágazat azokat a biztosításokat foglalja magában, amelyeknél a védelem tárgya a vagyontárgy vagy vagyoni érdek, a biztosítási esemény pedig az ezekhez kapcsolódóan bekövetkező kár.

Ki kötheti meg a szerződést?

Szerződő:
A biztosítási szerződést a vagyontárgy megóvásában érdekeltek köthetik meg, illetve az, aki a szerződést ilyen személy javára köti. Ennek megfelelően a biztosítást magyar állampolgárokon kívül gazdálkodó szervezet, társasház, lakásszövetkezet, illetve külföldi állampolgár is megkötheti.

Biztosított:
Épületek, építmények vonatkozásában: 

· a kötvényen név szerint feltüntetett tulajdonos, lakásbérlő, bérlőtárs, társbérlő, 

· a tulajdonostársak tulajdoni hányaduk arányában, 

· a lakásszövetkezet, a biztosítónál biztosított és a szövetkezet összes lakása darabszámának arányában, 

· illetve az egy kötvényen feltüntetett társasház, ill. lakásszövetkezet. 

Ingóságok vonatkozásában: 

· a kötvényen név szerint feltüntetett személy, 

· azok a közeli hozzátartozók és hozzátartozók, akik a biztosítási esemény bekövetkeztének időpontjában vele állandó jelleggel együtt élnek.

Kedvezményezett:
A biztosított jogosult a szerződésből eredő szolgáltatásokra kedvezményezettet megjelölni. 

A vagyonbiztosítási szerződés rendeltetése kártalanítás. Közel áll hozzá a kármegelőzés is azért, hogy a biztosított ne váljon felelőtlenné. A kármegelőzési célt a biztosító több eszközzel el tudja érni önrészesedés kikötésével, kedvezményekkel.

A kármegelőzési kötelezettség megsértése esetén a biztosító mentesül a szolgáltatás teljesítése alól, de a biztosítónak kell bizonyítania azt is, hogy ez a megállapodás része volt a szerződésnek, és valóban nem tett eleget neki a szerződő.

A biztosítottat kárenyhítési kötelezettség is terheli, amely célja, hogy a bekövetkezett biztosítási esemény minél kisebb mértékű kárt okozzon. 

A biztosítottnak (szerződőnek) a biztosítási eseményt be kell jelentenie, ehhez adatot kell szolgáltatnia, valamint állapot-megőrzési kötelezettsége van azokban az esetekben, amikor a biztosítási esemény valamely vagyontárgyat érint. Ennek értelmében a biztosítási esemény bekövetkezése után a biztosított vagyontárgy állapotában a biztosítási szabályzat által megállapított határidőn belül csak annyiban változtathat, amennyiben ez a kárenyhítéshez szükséges.

Vagyonbiztosítások esetében a biztosító mentesül fizetési kötelezettsége alól, amennyiben bizonyítja, hogy a kárt jogellenesen biztosított, illetőleg a szerződő fél, velük közös háztartásban élő hozzátartozójuk, a biztosítottnak a szabályzatban megállapított munkakört betöltő alkalmazottai, illetőleg megbízottai szándékosan, vagy súlyosan gondatlanul okozták. Továbbá mentesül a biztosító, ha a biztosított kárbejelentési kötelezettségének nem tesz elegest, s emiatt lényeges körülmények kideríthetetlenné váltak. 

Ha a biztosítottnak a vagyontárgy megóvásához fűződő vagyoni érdeke megszűnik, a szerződés is megszűnik a hónap utolsó napjával.

Lakásbiztosítás köthető csak az épületre, de a legtöbb esetben nemcsak az épületre, hanem a vagyontárgyakra is kötnek vagyonbiztosítást. A legtöbb biztosító nem ajánlja az első lehetőséget, hiszen a biztosítási esemény bekövetkezésekor nemcsak az épület, hanem általában a vagyontárgyak is károsodni szoktak.

Mely kockázatokra nyújt fedezetet a lakásbiztosítás? 

1. Általában:

Tűz, villámcsapás, villámcsapás másodlagos következményei, vihar, felhőszakadás, árvíz, belvíz, hónyomás, jégverés, földrengés, földcsuszamlás, kő- és földomlás, ismeretlen építmény, ismeretlen üreg beomlása, idegen jármű ütközése, légijármű ütközése, idegen tárgyak rádőlése, betöréses lopás, rablás, vandalizmus, vezetékes vízkár, üvegtörés, rom és törmelékeltakarítási költségek, oltás, mentés költségei, kárenyhítési költségek. 

2. Egyes biztosítók által nyújtott extra szolgáltatások:

Ideiglenes lakás bérleti díja, elmaradt lakbér megtérítése, balesetbiztosítás, felelősségbiztosítás, fagyasztott élelmiszerek megromlása, bankkártya letiltásának költségei, zárcsere költsége kulcsvesztés esetén.

Milyen vagyontárgyak biztosíthatók?
I., Épületek, építmények:

· Állandó lakás céljára szolgáló épületek (lakóház, lakás, lakásbérlemény) 

· Nyaralók (nyaraló, hétvégi ház, hegyi hajlék, présház, tanya, stb.) 

· Melléképületek I. (nem lakás céljára szolgáló épületek, épületrészek pl.: garázs, kamra, ól, terménytároló, pincerekesz stb., amelyek a "főépülettel" (lakóház, nyaraló) megegyező kockázatviselési címen állnak). 

· Melléképületek II. (a "főépülettől" eltérő címen található melléképület (pl. garázs). 

· Építmények (pl. a "főépülethez" tartozó járdák, kerítés, medence, stb.) 

FONTOS tudni, hogy a biztosítók többsége kizárja a biztosítható vagyontárgyak köréből, a még építés alatt álló épületeket és a bennük elhelyezett, technológiai szükségszerűségből betárolt, beépítésre váró építő, segéd- és kiegészítő anyagokat. 

II., Ingóságok:

1., Általános háztartási ingóságok:

Mindazon vagyontárgyak összessége, melyek egy háztartásban általánosan előfordulnak, a biztosítottak tulajdonát képezi, továbbá az általuk bérelt, kölcsönvett, nem beépített vagyontárgyak, amelyek a háztartás vitelhez szükségesek a biztosított személyes használatára, fogyasztására szolgálnak. (Pl.: beépített főző, fűtő, vízellátó, egészségügyi, szellőztető-berendezések, bútorok, szőnyegek, függönyök, világítótestek, lámpák, elektorakusztikai berendezések, konyhagépek, barkács- és kerti eszközök, ruházat, könyvek, játékok, élelmiszerek, camping felszerelés, szobanövények, sport- és hobbifelszerelés, poharak, üvegáruk, edények evőeszközök, belső válaszfal, burkolat, festés, nem műholdas TV adás vételére szolgáló antennarendszer, stb.). 

2., Kiemelt értékű ingóságok

Ebbe a vagyoncsoportba tartoznak a 150,000,- Ft egyedi értéket meghaladó híradástechnikai, szórakoztató elektronikai, optikai készülékek, berendezések, hangszerek (pl.: tv, videó, kamera, hifi, számítógép-konfiguráció). Ide tartozik a 150,000,- Ft érték feletti karóra (nem nemesfémből) ill. azon gyűjtemények, amik az "értékőrző" ingóságok vagyoncsoportból kimaradtak (pl.: CD, LP gyűjtemény).

3., Értékőrző ingóságok

· Értéktárgyak 

olyan ingóságok, amelyek lakásban való tartása általánosan elfogadott, de egyedi nagy értéket képviselnek, és általában értékőrző tulajdonsággal rendelkeznek. Ebbe a vagyoncsoportba tartoznak a nemesfémek, gyűjtemények, képzőművészeti és iparművészeti alkotások, valódi szőrmék, antik tárgyak.

· Nemesfémek:

Nemesfémek, drágakő vagy igazgyöngy, valamint ezek felhasználásával készült tárgyak funkciójuktól függetlenül. Ebbe a csoportba tartozónak tekintjük a féldrágaköveket, ill. az annak felhasználásával készített tárgyakat is (achát, türkiz, rózsakvarc, onix, jade stb.).

· Gyűjtemények: (pl. érme és bélyeggyűjtemény)

A gyűjtemény alapfeltételei: értékhordozó, minimum 20 darab katalogizált, azaz tételesen felírt, szakszerűen, minden fontos adatot tartalmazzon, és a leírás mellékletként a biztosítási szerződésben szerepeljen 

· Képzőművészeti és iparművészeti alkotások, 

· Valódi szőrmék, kézi csomózású, vagy keleti szőnyegek,

· Antik tárgyak.

Hogyan határozzuk meg a biztosítási összeget?

A biztosítási összeg a biztosító teljesítésének szerződésében rögzített mértéke, illetve a teljesítés felső határa. 

A biztosítási összeg helyes meghatározása rendkívül fontos, mivel a valóságosnál alacsonyabb értéken történő biztosítás következménye az alulbiztosítottság, ami kár esetén aránylagos (pro-rata) kártérítéshez vezethet. 

Túlbiztosítás esetén pedig a biztosítási összeg nagyobb, mint a tényleges kár értéke. A biztosító ilyen esetben csak a kisebb, tényleges érték alapján fizethet, azért, hogy ne lehessen szó a biztosításon keresztüli nyerészkedésről.

Épületérték (biztosítási összeg) meghatározása

A biztosítási összeget az ingatlan hasznos alapterületének és az újraépítési négyzetméterárnak a szorzatából kapjuk. Az ingatlan értékének meghatározásánál a forgalmi érték nem irányadó, a biztosítási összegnek az újraépítési költséget kell reprezentálnia. A biztosítási összeget a biztosított határozza meg, vállalva annak következményeit. 

Ingóságok értékének meghatározása

Az ingóságok értékének meghatározása a biztosított feladata. Fel kell mérni, hogy a biztosított ingatlanban található ingóságok, egy totálkár esetén mekkora összegből lennének pótolhatók. 

Az értéknövelés módszere az indexálás.

Milyen védelem mellett vállalják a biztosítók a betöréses lopás kockázatát?

Valamennyi biztosító lakásbiztosítási szabályzata (szerződési feltétele) meghatározza azon vagyonvédelmi követelményeket melyek megléte szükséges a betöréses lopás kockázat vállalásához. (részletesen) Az egyes vagyonvédelmi szintekhez káreseményenkénti kártérítési limiteket határoznak meg a biztosítók. 

Betöréses lopás biztosításra abban az esetben nyújtanak fedezetet a különböző biztosítók, amennyiben a biztosított ingatlan védelme teljesíti legalább, az un. „minimális mechanikai védelem” előírásait. 

Önrész:

A biztosító nem vállalja át korlátlanul a kockázatot, igyekszik kezelhetővé tenni, pl. önrészesedés kikötésével. Ha az ügyfél vállal önrészesedést, kedvezményt kap a biztosítási díjból. Az önrész mértéke általában nem nagy összeg, és üvegtörés esetén általában nem kerül levonásra.

A biztosítótársaságok lehetőséget adnak kiegészítő felelősség biztosítás kötésére is. Ennek célja azon kár(ok) megtérítése, amelye(ke)t a biztosított másnak okoz például társasházban egy másik lakó leáztatása.

Társasházak számára törvény írja elő a lakásbiztosítás kötését. Ennek célja a közös használatú helyiségek és eszközök biztosítása.

Vállalkozások számára is hasonló vagyonbiztosítás köthető. A vállalkozások esetében jobban háttérbe szorulhat az épületbiztosítás, szigorúbb védelmi előírásokat határoznak meg a biztosítók, az értékmeghatározás eltérő az ingóságok esetében és vannak speciális kiegészítő biztosítások.

HVG 2002. nov. 9.

Az elmúlt években a lakásbiztosítások iránti kereslet stagnált Mo.-on, és a lakások 1/3-a nem biztosított.

A 4 legnagyobb biztosító piaci részesedése a lakásbiztosítási ágazatban:

45% ÁB-AEGON


21% Allianz-Hungária
új lehetőséget a kedveznényes lakáshitelt igénybe vevők jelentenek, 

15% Generali-Providencia
mivel a hitel feltétele a biztosítás

15% OTP-Garancia

Reálértékben nem várható áremelkedés a biztosítási díjakban, az előzetes várakozásoktól eltérően, a biztosítók csak az infláció mértékével emelik az áraikat.

A HVG-hez beérkezett ajánlatok alapján a legolcsóbbnak az OTP-Garancia Biztosító Rt., legdrágábbnak pedig az Allianz-Hungária Rt. tűnik, bár az ajánlatok nem teljesen összehasonlíthatók, mivel más szolgáltatásokat tartalmaznak.

